作者:皮日休
標題:太湖詩：入林屋洞
內容:齋心已三日，筋骨如煙輕。腰下佩金獸，手中持火鈴。幽塘四百里，中有日月精。連亙三十六，各各為玉京。自非心至誠，必被神物烹。顧餘慕大道，不能惜微生。遂招放曠侶，同作幽憂行。其門才函丈，初若盤薄硎。洞氣黑昳ft，苔發紅鬇鬡。試足值坎窞，低頭避崢嶸。攀緣不知倦，怪異焉敢驚。匍匐一百步，稍稍策可橫。忽然白蝙蝠，來撲松炬明。人語散澒洞，石響高玲玎。腳底龍蛇氣，頭上波濤聲。有時若服匿，偪仄如見繃。俄爾造平淡，豁然逢光晶。金堂似鐫出，玉座如琢成。前有方丈沼，凝碧融人睛。雲漿湛不動，璚露涵而馨。漱之恐減算，酌之必延齡。愁為三官責，不敢攜一bl。昔雲夏后氏，於此藏真經。刻之以紫琳，秘之以丹瓊。期之以萬祀，守之以百靈。焉得彼丈人，竊之不加刑。石匱一以出，左神俄不扃。禹書既雲得，吳國由是傾。蘚縫才半尺，中有怪物腥。欲去既嚄唶，將回又伶俜。卻遵舊時道，半日出杳冥。屨泥惹石髓，衣濕沾雲英。玄籙乏仙骨，青文無絳名。雖然入陰宮，不得朝上清。對彼神仙窟，自厭濁俗形。卻憎造物者，遣我騎文星。